b'\n_START_ARTICLE_\nValovno \xc4\x8delo\n_START_SECTION_\n\xc5\xa0irjenje valovne fronte\n_START_PARAGRAPH_\nPo Huygens-Fresnelovem na\xc4\x8delu se vsaka to\xc4\x8dka lahko smatra kot izvor valov. Zaradi tega lahko smatramo valovno fronto kot rezultat interference (sestavljanja ali superpozicije) elementarnih koherentnih valov. To na\xc4\x8delo uporabljamo za dolo\xc4\x8danje valovne fronte pri gibanju poljubne vrste valov skozi sredstvo (primeri\xc2\xa0: zvok, svetloba, curek elektronov itd). S tem na\xc4\x8delom lahko pojasnimo tudi lom in uklon valovanja._NEWLINE__NEWLINE_Krogelna valovna fronta ima okroglo obliko, \xc4\x8de se energija enakomerno \xc5\xa1iri v vse smeri. Smer pretoka energije je vedno pravokotna na valovno fronto. Ta smer se imenuje smer \xc5\xbearka. \xc5\xbdarek torej ka\xc5\xbee smer \xc5\xa1irjenja valovanja._NEWLINE_Opti\xc4\x8dne sisteme lahko opi\xc5\xa1emo z Maxwellovimi ena\xc4\x8dbami._NEWLINE_Najenostavnej\xc5\xa1a oblika valovne fronte je ravnina. Pri tej obliki valovne fronte so \xc5\xbearki vzporedni med seboj. Velikokrat lahko kot pribli\xc5\xbeek vzamemo ravno valovanje. Primer\xc2\xa0: \xc5\xbearki, ki prihajajo iz Sonca imajo krogelno valovno fronto s polmerom 1 a.e. in jih lahko smatramo za ravne valove (vzporedni \xc5\xbearki).\n_START_SECTION_\nAberacija valovne fronte\n_START_PARAGRAPH_\nZ dolo\xc4\x8danjem prehoda valovne fronte skozi opti\xc4\x8dne sisteme lahko izbolj\xc5\xa1amo delovanje opti\xc4\x8dnih naprav. Vsaka le\xc4\x8da ima zaradi debeline in notranjih nepravilnosti napake. Napake le\xc4\x8d se ka\xc5\xbeejo tudi v tem, da le\xc4\x8da nima gori\xc5\xa1\xc4\x8da samo v eni to\xc4\x8dki. Ta vrsta napake se imenuje sferna aberacija. Povr\xc5\xa1ina le\xc4\x8de je zaradi na\xc4\x8dina izdelave krogelna, \xc4\x8deprav bi morala biti idealna le\xc4\x8da nekrogelna (asferi\xc4\x8dna). Med najbolj znanimi napakami zaradi aberacije sta sferna aberacija in koma (optika). V realnih velikih teleskopih pride do ve\xc4\x8djih popa\xc4\x8denj valovne fronte. Odmike od idealne valovne fronte imenujemo tudi aberacija valovne fronte.\n_START_SECTION_\nSenzor valovne fronte\n_START_PARAGRAPH_\nS senzorji valovne fronte posku\xc5\xa1amo v opti\xc4\x8dnih sistemih odpraviti popa\xc4\x8denja slike zaradi aberacije valovne fronte. Senzorji izmerijo odmik od idealne valovne fronte in posebne naprave posku\xc5\xa1ajo z vplivom na opti\xc4\x8dni sitem te napake zmanj\xc5\xa1ati na minimum. To tehnologijo imenujemo adaptivna optika. Podobna tehnologija se uporablja tudi za dolo\xc4\x8danje aberacije v \xc4\x8dlove\xc5\xa1kem o\xc4\x8desu._NEWLINE__NEWLINE_Najbolj znan in uporabljan senzor valovne fronte je Shack-Hartmanov senzor, ki za zaznavanje valovne fronte uporablja skupino majhnih le\xc4\x8d.'